Document ID: 32002D0183

32002D0183
L 061/56
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 28 февруари 2002 година
за изменение на Решения 95/233/ЕО и 96/482/ЕО по отношение на вноса на живи птици от трети страни във връзка с България и за отмяна на Решение 96/483/ЕО
(нотифицирано под номер С(2002) 641)
(текст от значение за ЕИП)
(2002/183/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 90/539/ЕИО на Съвета от 15 октомври 1990 г. относно ветеринарно-санитарните изисквания за търговията в Общността и вноса от трети страни на домашни птици и яйца за люпене (1), последно изменена с Решение 2001/867/ЕО (2), и по-специално член 21, член 23, параграф 1 и членове 24 и 26 от нея,
като има предвид, че:
(1)
Решение 95/233/ЕО на Комисията (3), последно изменено с Решение 2001/751/ЕО (4), определя списъците на трети страни, от които на държавите-членки се разрешава внос на живи птици и яйца за люпене, включително на щраусови птици и на яйца от тях.
(2)
Решение 96/482/ЕО на Комисията (5), последно изменено с Решение 2000/505/ЕО (6), определя по-подробни правила за внос на живи птици и яйца за люпене и съответните ветеринарни сертификати.
(3)
Решение 96/483/ЕО на Комисията (7), последно изменено с Решение 96/628/ЕО (8), определя списъка на третите страни, които са оправомощени да използват специални образци на ветеринарни сертификати.
(4)
България е поискала разрешение за износ на живи птици и яйца за люпене в Общността и е предоставила съответните гаранции.
(5)
Инспекцията, извършена от службите на Комисията в България през октомври 2000 г. установи, че страната е обхваната от достатъчно добре структурирани и организирани ветеринарни служби по отношение на здравната ситуация при птиците.
(6)
Освен това българските ветеринарни власти се доказали, че се спазват специалните ветеринарно-санитарни изисквания, предвидени в Решение 96/482/ЕО.
(7)
Следователно е необходимо България да бъде добавена в списъка на третите страни, посочени в Решение 95/233/ЕО.
(8)
Хърватия получи разрешение да изнася живи птици и яйца за люпене само от определени зони на нейна територия. Контролните проверки, извършени през септември-октомври 1997 г. и октомври 2000 г. показаха, че вече не съществува необходимост от регионализация.
(9)
За по-голяма прозрачност списъкът от приложението към Решение 96/483/ЕО следва да бъде добавен към Решение 96/482/ЕО. Освен това в този списък се добавя България, а Хърватия фигурира без регионализация на територията ѝ.
(10)
Мерките, предвидени в настоящото решение, са в съответствие със становището на Постоянния ветеринарен комитет,
ПРИЕ НАСТОЯЩОТО РЕШЕНИЕ:
Член 1
Приложения I и II към Решение 95/233/ЕО се заменят с приложения I и II към настоящото решение.
Член 2
В член 2 от Решение 96/482/ЕО параграф 1 се заличава и се заменя със следния текст:
„1. Държавите-членки разрешават вноса на:
а)
птици за разплод или доотглеждане с произход от трети страни или части от трети страни, изброени в част I, колона А от приложение I към настоящото решение и отговарящи на изискванията, установени в образеца на ветеринарен сертификат, посочен в част II, образец А от приложение I към настоящото решение;
б)
яйца за люпене с произход от трети страни или части от техните територии, изброени в част I, колона Б от приложение I към настоящото решение, отговарящи на изискванията, посочени в образеца на ветеринарен сертификат, предвиден в част II, образец Б от приложение I към настоящото решение;
в)
еднодневни пиленца с произход от трети страни или части от техните територии, изброени в част I, колона В от приложение I към настоящото решение и отговарящи на изискванията, посочени в образеца на ветеринарен сертификат, предвиден в част II, образец В от приложение I към настоящото решение;
г)
кланични птици и птици, предназначени за повторно развъждане на дивеч, с произход от трети страни или части от техните територии, изброени в част I, колона Г от приложение I към настоящото решение и отговарящи на изискванията, посочени в образеца на ветеринарен сертификат, предвиден в част II, образец Г от приложение I към настоящото решение;
при условие че се придружават от съответния сертификат, надлежно попълнен и подписан.“
Член 3
Приложение III към настоящото решение става част I от приложение I към Решение 96/482/ЕО, а приложение I към Решение 96/482/ЕО става част II от приложение I.
Член 4
Решение 96/483/ЕО се отменя.
Член 5
Адресати на настоящото решение са държавите-членки.
Съставено в Брюксел на 28 февруари 2002 година.

Labels: 17
5
3
6
18